**ΚΕΦΑΛΑΙΟ ΤΡΙΤΟ- ΕΝΟΧΙΚΟ ΔΙΚΑΙΟ**

**Έννοια ενοχής ή ενοχικής σχέσης**

1. ***Ορισμός ενοχής και βασικά χαρακτηριστικά της.***

**Ενοχικό δίκαιο** είναι το σύνολο των κανόνων που ρυθμίζει τις ενοχές.

**Ενοχή ή ενοχική σχέση** είναι η έννομη σχέση με την οποία ένα πρόσωπο **(οφειλέτης)** αναλαμβάνει την υποχρέωση να προσφέρει σε άλλο πρόσωπο **(δανειστής)** μια παροχή (π.χ. ο Α υπόσχεται στο Β τη χρήση ενός ακινήτου, σύμβαση μίσθωσης, ή την εκτέλεση ενός έργου, σύμβαση έργου, ή τη διαφύλαξη ενός πράγματος, σύμβαση παρακαταθήκης, κλπ.).

Ο δανειστής έχει ενοχικό δικαίωμα να απαιτήσει την παροχή, που ονομάζεται ***απαίτηση***. Από την πλευρά του οφειλέτη υπάρχει ***υποχρέωση***. (Ο δανειστής έχει απαίτηση, ο οφειλέτης υποχρεούται ή έχει υποχρέωση). Η ενοχική σχέση μπορεί να περιλαμβάνει περισσότερες υποχρεώσεις και απαιτήσεις που γεννιούνται από πχ. την ίδια σύμβαση.

***Βασικά χαρακτηριστικά στοιχεία*** της ενοχής είναι:

* **Υποχρεωτικότητα**, δηλαδή ο οφειλέτης είναι υποχρεωμένος να συμμορφωθεί στην ενοχική σχέση.
* **Εξαναγκασμός**, δηλαδή η δυνατότητα του δανειστή, σε περίπτωση μη συμμόρφωσης του οφειλέτη (μη εκπλήρωση της παροχής), να τον εξαναγκάσει σε συμμόρφωση (εκπλήρωση της παροχής) ή να ζητήσει από αυτόν αποζημίωση. Η δυνατότητα εξαναγκασμού σε εκπλήρωση της ενοχής καλείται ***ευθύνη***, δηλαδή ο οφειλέτης έχει ευθύνη να εκπληρώσει την ενοχή ή να καταβάλλει αποζημίωση για μη εκπλήρωση. Το στοιχείο της ευθύνης είναι βασικό χαρακτηριστικό κάθε ενοχής.
* **Η σχετικότητα της ενοχής,** δηλαδή ο προσωπικός δεσμός που δημιουργείται μεταξύ δανειστή και οφειλέτη. Το ενοχικό δικαίωμα στρέφεται κατά του οφειλέτη, η ενοχική υποχρέωση υπάρχει απέναντι στο δανειστή. Η ενέργεια της ενοχικής σχέσης είναι σχετική, δηλαδή αναπτύσσεται μόνο μεταξύ των μερών (δεν αφορά κανέναν άλλον).
1. ***Τι γνωρίζετε για την παροχή;***

Αντικείμενο της ενοχικής σχέσης είναι **η παροχή.** Αυτή κατά κανόνα συνίσταται σε **πράξη (**βλ. αρχικά παραδείγματα) και κατ’ εξαίρεση σε **παράλειψη** (π.χ. ο Α αναλαμβάνει την υποχρέωση έναντι του Β να μην ανοίξει κατάστημα ίδιο με το δικό του στην περιοχή Κ)**.**

Τα αγαθά που αποτελούν αντικείμενο της παροχής έχουν κατά κανόνα περιουσιακή αξία, δηλαδή αποτιμώνται στις συναλλαγές σε χρήμα. Κατ’ εξαίρεση η παροχή μπορεί να μην είναι περιουσιακή, αλλά να έχει ηθική αξία (π.χ. αναλαμβάνω να παραδώσω μια παλαιά φωτογραφία ή παλαιά επιστολή).

**Η αρχή της καλής πίστης στο ενοχικό δίκαιο**

1. ***Η αρχή της καλής πίστης στο ενοχικό δίκαιο.***

Η αρχή της καλής πίστης αποτελεί θεμελιώδη αρχή του ενοχικού δικαίου. Στον Αστικό Κώδικα ορίζεται ότι ***«ο οφειλέτης έχει υποχρέωση να εκπληρώσει την παροχή, όπως απαιτεί η καλή πίστη, αφού ληφθούν υπόψη και τα συναλλακτικά ήθη» (288 ΑΚ).***

***Καλή πίστη*** είναι η ευθύτητα και εντιμότητα που απαιτούνται στις συναλλαγές. Δανειστής και οφειλέτης, παρότι επιδιώκουν αντίθετα συμφέροντα, πρέπει, σύμφωνα με το νόμο, να επιδεικνύουν καλόπιστη συμπεριφορά, δηλαδή να θέτουν όρια στις επιδιώξεις των ατομικών τους συμφερόντων και να μην αδιαφορούν για τα έννομα αγαθά του άλλου μέρους που επηρεάζονται ή μπορεί να επηρεασθούν από την ενοχική σχέση. Κάθε συναλλασσόμενος οφείλει να συμπεριφέρεται με ειλικρίνεια και να αποφεύγει τις υποκριτικές ενέργειες και πράξεις που καταστρατηγούν τα συμφέροντα του άλλου. Όλα αυτά πρέπει να κρίνονται με αντικειμενικά κριτήρια, αφού το μέτρο είναι οι αντιλήψεις στην κοινωνία για τη σωστή συμπεριφορά.

**Λόγοι παραγωγής ενοχικών σχέσεων ( δικαιοπραξία-αδικοπραξία-νόμος)**

1. ***Τι γνωρίζετε για τις ενοχές, α) από δικαιοπραξία (σύμβαση), β) από αδίκημα;***

**Ενοχές από δικαιοπραξία (σύμβαση)**

Η ενοχική σχέση γεννιέται κυρίως από σύμβαση. Η δικαιοπραξία και κυρίως η σύμβαση με την οποία δημιουργείται η ενοχική σχέση καλείται ***ενοχική δικαιοπραξία***  ***(ή ενοχική σύμβαση).***

**Ενοχές από αδικοπραξία-αδίκημα**

***Αδικοπραξία*** είναι η παράνομη (άδικη) πράξη, δηλαδή πράξη που αποδοκιμάζεται και απαγορεύεται από το δίκαιο.

*69.*  ***Ποιες προϋποθέσεις πρέπει να υπάρχουν για να υπάρχει ευθύνη από αδίκημα;***

 Για να δημιουργηθεί η ενοχική σχέση, δηλαδή υποχρέωση για αποζημίωση, πρέπει η αδικοπραξία να οφείλεται σε υπαιτιότητα του πράξαντος. ***Η υπαίτια αδικοπραξία καλείται αδίκημα.***

Προϋποθέσεις για να υπάρχει ***ευθύνη από αδίκημα (914 ΑΚ)***  και επομένως υποχρέωση αποζημίωσης:

* ***Ζημία*** [δηλαδή βλάβη που προκαλείται σε βάρος ενός προσώπου (***ηθική βλάβη***) ή της περιουσίας του (***περιουσιακή ή υλική βλάβη***)].
* ***Παράνομη συμπεριφορά***, δηλαδή ανθρώπινη συμπεριφορά που α) έρχεται σε αντίθεση με κανόνα δικαίου, β) προσβάλλει ξένο δικαίωμα (π.χ. κυριότητας, προσωπικότητας κλπ. και γ) προσβάλλει το συμφέρον άλλου προσώπου και αυτό το συμφέρον που θίγεται βρίσκεται μέσα στο σκοπό που προστατεύει ο κανόνας (έννομα προστατευόμενο συμφέρον).
* ***Υπαιτιότητα (***δηλαδή παράνομη συμπεριφορά και το πρόσωπο να είναι υπεύθυνο για αυτήν, *π.χ. ο φρενοβλαβής που τραυματίζει τον Β, δεν είναι υπεύθυνος για την παράνομη πράξη του, γιατί είναι ακαταλόγιστος)* .
* ***Αιτιώδης σύνδεσμος ή αιτιώδης συνάφεια***  μεταξύ της παράνομης και υπαίτιας πράξης και της ζημίας (να υπάρχει σχέση αιτίου και αιτιατού), δηλαδή η παράνομη και υπαίτια πράξη να είναι η αιτία και η ζημία το αποτέλεσμα).

***Aστική Ευθύνη***

***70. Τι είναι αστική ευθύνη και ποιες είναι οι διακρίσεις της;***

***Αστική ευθύνη*** καλείται το σύνολο των κανόνων που καθορίζουν τους λόγους για τους οποίους παράγεται η υποχρέωση για αποζημίωση, τις προϋποθέσεις αποζημίωσης κλπ., είναι η ευθύνη που πηγάζει από το αστικό δίκαιο.

**Συμβάσεις**

**Έννοια, προϋποθέσεις κατάρτισης και βασικές αρχές**

1. ***Τι είναι σύμβαση, ποιες οι προϋποθέσεις κατάρτισής της και ποιες αρχές την διέπουν;***

***Σύμβαση*** είναι η συμφωνία δύο ή περισσότερων αντίθετων δηλώσεων βουλήσεως που έχουν ως σκοπό την παραγωγή έννομου αποτελέσματος.

*Π.χ. ο Α δανείζει στον Β 500 Ευρώ και ο Β αποδέχεται (σύμβαση δανείου), ο Α πωλεί στον Β ένα κόσμημα (σύμβαση πώλησης)*

***Προϋποθέσεις κατάρτισης*** της σύμβασης, εκτός από τις προϋποθέσεις που πρέπει να υπάρχουν για την κατάρτιση κάθε δικαιοπραξίας, είναι:

* Πρόταση του ενός συμβαλλόμενου.
* Αποδοχή της πρότασης από τον άλλο συμβαλλόμενο.

Στις συμβάσεις ισχύει η ***αρχή της ελευθερίας των συμβάσεων***, σύμφωνα με την οποία οι συμβαλλόμενοι είναι ελεύθεροι να αποφασίζουν αν θα συνάψουν ή όχι μια σύμβαση και, αν τη συνάψουν, ποιο περιεχόμενο θα δώσουν σε αυτήν, αρκεί το περιεχόμενο να μην είναι αντίθετο στο νόμο ή στα χρηστά ήθη.

***Οι κυριότερες επώνυμες ή ρυθμισμένες συμβάσεις από τον Αστικό Κώδικα*** είναι η πώληση, η δωρεά, η μίσθωση πράγματος, οι συμβάσεις εργασίας ατομική και συλλογική , ή σύμβαση έργου, η εντολή, η εταιρία, το δάνειο, το χρησιδάνειο, η εγγύηση, η παρακαταθήκη, η ανταλλαγή, ο συμβιβασμός, η μεσεγγύηση, η μεσιτεία, η αφηρημένη υπόσχεση ή αναγνώριση χρέους.

***Σύγχρονες συμβάσεις που ρυθμίζονται από ειδικούς νόμους*** είναι η σύμβαση χρηματοδοτικής μίσθωσης ή σύμβαση leasing, η σύμβαση χρονομεριστικής μίσθωσης ή σύμβαση time-sharing, η σύμβαση πρακτορείας επιχειρηματικών απαιτήσεων ή σύμβαση factoring, η σύμβαση δικαιόχρησης ή σύμβαση franchising.

**Διακρίσεις συμβάσεων**

1. ***Πώς διακρίνονται οι συμβάσεις;***
* **Αμφοτεροβαρείς και ετεροβαρείς συμβάσεις**

***Αμφοτεροβαρή***ς είναι η σύμβαση με την οποία δημιουργούνται ενοχικές υποχρεώσεις και δικαιώματα σε βάρος και των δύο συμβαλλόμενων ( πώληση, μίσθωση, σύμβαση εργασίας κλπ.).

***Ετεροβαρής*** είναι η σύμβαση με την οποία δημιουργείται υποχρέωση για παροχή σε βάρος ενός των συμβαλλόμενων ( δωρεά, παρακαταθήκη, δάνειο κλπ.).

* **Αναγκαστικές**

***Αναγκαστική*** είναι η σύμβαση κατά την οποία ο συμβαλλόμενος καθορίζει εκ των προτέρων το περιεχόμενό της κατά τρόπο ώστε ο άλλος συμβαλλόμενος να τη συνάψει με το συγκεκριμένο περιεχόμενο. Αυτή η σύμβαση καλείται και ***σύμβαση προσχώρησης***, καθώς στην ουσία ο άλλος συμβαλλόμενος προσχωρεί στη σύμβαση με το συγκεκριμένο περιεχόμενο ( συμβάσεις ΔΕΗ, ΟΤΕ κλπ. με τον πολίτη).